ไทยพาณิชย์ปลื้มโต100%
บลจ.ไทยพาณิชย์ปลื้ม &#8220;กองทุนส่วนบุคคล&#8221; โต 100% ยอด 8 เดือน แตะ 2.1 หมื่นล้าน
11 ส.ค. 2554

บลจ.ไทยพาณิชย์ปลื้ม “กองทุนส่วนบุคคล” โต 100% ยอด 8 เดือน แตะ 2.1 หมื่นล้าน 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า กองทุนส่วนบุคคลของบริษัทเติบโตอย่างต่อเนื่อง ณ วันที่ 4 ส.ค. 2554 มีสินทรัพย์ภายใต้การบริหารรวมกว่า 2.1 หมื่นล้านบาท เติบโตเกือบ 100% จากสิ้นปี 2553 ซึ่งอยู่ที่ 10,522 ล้านบาท 
"ปีนี้เป็นปีที่ 2 ที่กองทุนส่วนบุคคลเติบโตสูงเกือบ 100% จากปี 2552 ที่มีมูลค่าสินทรัพย์รวมที่ประมาณ 5,342 ล้านบาท ซึ่งสอดคล้องกับแผนงานและ“บริษัทมีเป้าหมายเข้าถึงลูกค้าองค์กรมากขึ้น โดยปรับปรุงระบบงานภายในและเพิ่มบุคลากรให้พอต่อการให้บริการ” นางโชติกา กล่าว โดยปัจจัยสำคัญที่สุดที่ลูกค้ายอมรับและให้ความไว้วางใจในการบริหารกองทุนส่วนบุคคลของบริษัทฯ คือ กลยุทธ์การสร้างทางเลือกในการลงทุนให้กับลูกค้าโดยให้ความสำคัญกับการจัดพอร์ตการลงทุนพิจารณาข้อมูลของลูกค้า โดยคำนึงถึงวัตถุประสงค์ในการลงทุน ระยะเวลาและระดับความยอมรับความเสี่ยงของลูกค้าเพื่อทำการจัดสรรเงินลงทุนร่วมกันกับลูกค้า 
สำหรับลูกค้าส่วนใหญ่จะเป็นกลุ่มสถาบันกว่า 80% โดยประกอบด้วย มหาวิทยาลัย ประกันภัย สหกรณ์ออมทรัพย์ บริษัทเอกชน องค์กรอิสระด้านสาธารณกุศล องค์กรกำกับของรัฐ และ บริษัทจดทะเบียนในตลาดหลักทรัพย์ โดยมีสหกรณ์ออมทรัพย์ทั้งหมด 6 แห่ง มหาวิทยาลัยและสถาบันการศึกษาอีก 6 แห่ง ตลอดจนลูกค้าองค์กรที่เป็นบริษัทมหาชนจดทะเบียนในตลาดหลักทรัพย์ไม่ต่ำกว่า 11 แห่ง ลูกค้าบุคคลธรรมดาในกลุ่มไฮเน็ตเวิร์กมีสินทรัพย์รวม 2,400 ล้านบาท
น.ส.ประภา ปูรณโชติ กรรมการผู้จัดการ บลจ.เอ็มเอฟซี กล่าวว่า บริษัทจัดแคมเปญ MFC Smart Rewards “เปลี่ยนหน่วยลงทุนให้เป็นความสุข” ส่งเสริมผู้ถือหน่วยลงทุนเลือกกองทุนรวมโดยมองผลการดำเนินงานและความสามารถยอมรับความเสี่ยงของตนเองเป็นหลัก โดยมอบรางวัลสะสมแต้มเพื่อแลกของกำนัลจากยอดขายกองทุน Flagship 11 กองทุน ตั้งแต่ความเสี่ยงต่ำจนถึงสูง ตั้งแต่ 1 ส.ค.-30 ธ.ค. 2554